**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-10803-4/22**

**Podgorica, 22.12.2022.**

Savjet Agencije za zaštitu ličnih podataka i slobodan pristup informacijama, u postupku odlučivanja po Zahtjevu za zaštitu prava XX iz Podgorice, br.05-18-10803-1/22 od 05.12.2022.godine vezano za zakonitost obrade njegovih ličnih podataka objavljenih u dnevnim i elektronskim medijima, shodno čl.47 st.2 i čl.50 st.1 t.2 Zakona o zaštiti podataka o ličnosti ( „Sl. list CG“ br. 79/08, 70/09, 44/12 i 22/17) na sjednici održanoj dana 21.12.2022.godine donio je

**R J E Š E N J E**

Odbija se Zahtjev za zaštitu prava XX iz Podgorice, br.05-18-10803-1/22 od 05.12.2022.godine, zbog nenadležnosti

**O b r a z l o ž e nj e**

Agenciji za zaštitu ličnih podataka i slobodan pristup informacijama obratio se XX iz Podgorice Zahtjevom za zaštitu prava, 05-18-10803-1/22 od 05.12.2022.godine, u kojem navodi da su njemu i njegovoj porodici povrijeđena prava na zaštitu ličnih podataka neovlašćenim snimanjem i javnim objavljivanjem podataka od strane članova Izborne komisije Glavnog grada XX, XX i XX i sekretara Izborne komisije XX, kao i novinarske ekipe ND Dan koji su dana 02.12.2022.godine po završetku sjednice Izborne komisije Glavnog grada došli oko 19 časova u prostorije Izborne komisije koje se nalaze u ul.Rista Dragićevića br.22. Prema navodima iz zahtjeva, za snimanje nisu dobili saglasnost njegove supruge XX koja se nalazila u prostorijama IK, a video zapisi dobijeni neovlašćenim snimanjem objavljeni su na društvenim mrežama i portalu Press.

Nakon razmatranja navoda iz Zahtjeva, Savjet Agencije donio je odluku kao u izreci ovog rješenja iz sljedećih razloga.

Članom 7 Zakona o zaštiti podataka o ličnosti propisano je da se ovaj zakon primjenjuje na obradu ličnih podataka koja se vrši automatski, u cjelosti ili djelimično ili na drugi način, a sastavni je dio ili će postati dio zbirke ličnih podataka. Značenje izraza “zbirka ličnih podataka” dato je u članu 9 stav 1 tačka 3 ovog Zakona na način da strukturalno uređen, centralizovan, decentralizovan ili razvrstan po funkcionalnim ili geografskim osnovama skup ličnih podataka koji su predmet obrade i koji mogu biti dostupni u skladu sa propisanim kriterijumima predstavlja zbirku ličnih podataka. Članom 26 Zakona propisani su kriterijumi za vođenja evidencije o zbirkama ličnih podataka na način da evidencija sadrži : naziv zbirke ličnih podataka; pravni osnov za obradu ličnih podataka; lično ime, odnosno naziv rukovaoca zbirke, njegovo sjedište, odnosno prebivalište ili boravište i adresu; svrhu obrade ličnih podataka; kategorije lica; vrste ličnih podataka sadržanih u zbirci ličnih podataka; rok čuvanja i korišćenja ličnih podataka; lično ime, odnosno naziv treće strane, odnosno korisnika ličnih podataka, njegovo sjedište, odnosno prebivalište ili boravište i adresu; podatke o iznošenju ličnih podataka iz Crne Gore sa naznakom države u koju se podaci iznose, odnosno međunarodne organizacije ili drugog stranog korisnika ličnih podataka, svrhu iznošenja utvrđenu potvrđenim međunarodnim ugovorom i zakonom, odnosno određenu pisanom saglasnošću lica; interna pravila obrade i zaštite ličnih podataka rukovaoca zbirke, koja omogućavaju prethodnu analizu adekvatnosti mjera u cilju obezbjeđivanja bezbjednosti obrade.” Obrazac i način vođenja evidencije propisan je Pravilnikom o obrascu i načinu vođenja evidencije podataka o zbirkama ličnih podataka (“Sl.list CG, br.73/10) u smislu stava 2 ovog člana Zakona.

Slijedom navedenog, utvrđeno je da je dana 02.12.2022.godine u 18.56 časova na linku <https://www.dan.co.me/podgoricom/clanovi-stigli-do-izborne-komisije-glavnog-grada-strucna-sluzba-treba-da-ovjeri-zapisnik-sa-sjednice-5149257> na poratlu dan.co.me objavljena informacija pod naslovom “ (VIDEO) Službenica Izborne komisije nije htjela da zavede zapisnik sa sjednice” , o događaju koji je naveden u predmetnom Zahtjevu za zaštitu prava . Nakon ove, prvobitne objave, informacija je prenesena i u drugim elektronskim medijima, Informativni portal INF4S, na linku:<https://www.in4s.net/za-rubriku-vjerovali-ili-ne-ljudi-zive-u-prostorijama-izborne-komisije-u-podgorici-i-kriju-sluzbene-pecate/> i na Portal Press, na linku <https://press.co.me/video-vjerovali-ili-ne-zive-u-prostorijama-izborne-komisije-u-podgorici-i-kriju-sluzbene-pecate/>. Takođe, informacija je objavljena od strane IN4 I na društvenoj mreži Facebook, linku <https://ne-np.facebook.com/IN4Sportal/posts/10160140660739373/>.

Shodno čl.6 st.2 Zakona o medijima ("Službeni list Crne Gore", br. 082/20 od 06.08.2020) medijskim sadržajem smatra se informacija, analiza, komentar, mišljenje, kao i autorski radovi u tekstualnom, audio, audiovizuelnom ili drugom obliku sa ciljem informisanja i zadovoljavanja kulturnih, obrazovnih i drugih potreba javnosti.

Nesporna je činjenica da su u medijima više puta objavljivani lični podaci o podnosiocu Zahtjeva za zaštitu prava kao informacije koje se odnose na fizičko lice čiji je identitet utvrđen ili se može utvrditi u smislu čl.9 st.1 t.1 Zakona o zaštiti podataka o ličnosti. Međutim, informacija o događajima objavljena u medijima koja sadrži lične podatke fizičkih lica predstavlja medijski sadržaj, a ne zbirku ličnih podataka, odnosno strukturalno uređen skup ličnih podataka u smislu čl. 9 st. 3 Zakona o zaštiti podataka o ličnosti. Pored toga , na medijski sadržaj ne mogu se primjeniti odredbe iz čl. 26 Zakona u dijelu da medij kao rukovalac zbirke ličnih podataka o istom vodi evidenciju u skladu sa odredbama Pravilnika o obrascu i načinu vođenja evidencije podataka o zbirkama ličnih podataka (“Sl.list CG, br.73/10), koji sadrži zakonom propisane podatke iz stava 2 ovog člana Zakona.

Iz prednje navednog proizilazi da se na obradu ličnih podataka u cilju novinarske djelatnosti ne primjenjuju odredbe Zakona o zaštiti podataka o ličnosti. Valja napomenuti da iako Zakon o zaštiti podataka o ličnosti ne sadrži upućujuće norme u dijelu ograničenja zaštite ličnih podataka u svrhu objavljivanja informacija i mišljenja o pojavama, događajima i ličnostima u medijima, jasna je namjera zakonodavca da ograniči primjenu ovog Zakona na obradu ličnih podataka, koja je sastavni dio ili će postati dio zbirke ličnih podataka.

Takođe, Savjet Agencije ukazuje da je čl. 1 Zakona o zaštiti podataka o ličnosti propisano da se zaštita podataka o ličnosti obezbjeđuje pod uslovima i na način propisan ovim zakonom, a u skladu sa principima i standardima sadržanim u potvrđenim međunarodnim ugovorima o ljudskim pravima i osnovnim slobodama i opšte prihvaćenim pravilima međunarodnog prava. U članu 85 Uredbe 2016/67 Evropskog parlamenta i Savjeta od 27. aprila 2016. godine o zaštiti pojedinaca u vezi s obradom ličnih podataka i o slobodnom kretanju takvih podataka te o stavljanju izvan snage Direktive 95/46/EZ propisano je da u vezi s obradom koja se obavlja, između ostalog u novinarske svrhe, države članice predviđaju izuzeća ili odstupanja u pogledu opštih načela obrade ličnih podataka, prava lica na zaštitu i nadležnosti nezavisnih organa , ako su ona potrebna kako bi se uskladilo pravo na zaštitu ličnih podataka sa slobodom izražavanja i informisanja. U recitalu 153 Uredbe navodi se da radi uzimanja u obzir važnosti prava na slobodu izražavanja u svakom demokratskom društvu potrebno je široko tumačiti pojmove u vezi s tom slobodom, kao što je novinarstvo.

Pored toga, a u suštinskom smislu bitno je istaći da država garantuje pravo na slobodno osnivanje medija, nesmetan rad novinara i njihovu bezbjednost kako bi se omogućila sloboda izražavanja mišljenja, pluralizam medija, nezavisnost medija, sloboda istraživanja, prikupljanja, širenja, objavljivanja i primanja informacija, i zaštita čovjekove ličnosti i dostojanstva te da se sloboda medija može ograničiti samo kada je to neophodno u interesu zaštite nacionalne bezbjednosti i teritorijalnog integriteta Crne Gore, radi sprječavanja nereda ili vršenja krivičnih djela, zaštite zdravlja i morala, zaštite ugleda ili prava drugih, sprječavanja odavanja povjerljivih informacija ili radi očuvanja autoriteta i nepristrasnosti sudstva (čl.3 Zakona o medijma). Shodno čl.39 Zakona nije dozvoljeno objavljivanje informacije kojom se vrši povreda časti i ugleda u cilju zaštite posebnog prava, koja zaštita se obezbjeđuje pred nadležnim sudom (čl.40 Zakona).

Iz prednjeg proizilazi da ako medij objavi medijski sadržaj kojim se narušava zakonom zaštićeni interes lica na koje se informacija odnosi ili kojim se vrijeđa čast ili integritet pojedinca ima pravo na tužbu nadležnom sudu za naknadu štete.

Imajući u vidu prednje izloženo, Savjet Agencije je odlučio kao u dispozitivu.

**Uputstvo o pravnoj zaštiti:** Protiv ovog Rješenja može se pokrenuti Upravni spor u roku od 20 dana od dana prijema

**SAVJET AGENCIJE:**

**Predsjednik, Željko Rutović**

**Dostavljeno:**

* Podnosiocu Zahtjeva
* Odsjeku za nadzor
* a/a